Meddelelse om indledning af en fremskyndet fornyet undersøgelse af Kommissionens afgørelse nr. 284/2000/EKSF vedrørende indførelse af en endelig udligningstold på importen af visse fladvalsede produkter af jern og ulegeret stål med oprindelse i Indien

(2000/C 201/02)

Kommissionen har modtaget to anmodninger om en fremskyndet fornyet undersøgelse i henhold til artikel 20 i Kommissionens beslutning nr. 1889/98/EKSF (i det følgende benævnt "grundbeslutningen") af importen af visse fladvalsede produkter af jern og ulegeret stål med oprindelse i Indien, der er omfattet af en endelig udligningstold, som indførtes ved afgørelse nr. 284/2000/EKSF.

1. Anmodning om fornyet undersøgelse

Anmodningerne er indgivet af Ispat Industries Ltd. og Jindal Vijayanagar Steel Ltd. I henhold til afgørelse nr. 284/2000/EKSF er importen af den pågældende vare med oprindelse i Indien og fremstillet af disse to selskaber omfattet af en endelig udligningstold på 13, 1 %. Ingen af selskaberne blev undersøgt individuelt i forbindelse med den oprindelige undersøgelse, der førte til indførelse af den pågældende told.

2. Vare

Den pågældende vare er visse fladvalsede produkter af jern og ulegeret stål, af bredde 600 mm og derover, ikke pletterede, belagte eller overtrukne, i oprullet stand, kun varmtvalsede. Denne vare tariferes i øjeblikket under KN-kode 7208 10 00, 7208 25 00, 7208 26 00, 7208 27 00, 7208 36 00, 7208 37 10, 7208 37 90, 7208 38 10, 7208 38 90, 7208 39 10 og 7208 39 90. Disse KN-koder er kun angivet til orientering.

3. Årsagerne til en fornyet undersøgelse

De pågældende selskaber hævder, at der ikke var andre grunde til, at de ikke blev undersøgt i forbindelse med den oprindelige undersøgelse (1. januar 1998-31. december 1998) end, at de ikke var rede til at samarbejde med Kommissionen. Da selskaberne nu har til hensigt eller er begyndt at eksportere til Fællesskabet, anmoder de om at få fastsat individuelle toldsatser.

EF-producenter, der vides berørt af sagen, er blevet underrettet om ovennævnte anmodninger og har haft lejlighed til at fremsætte bemærkninger.

4. Indledning af en fremskyndet fornyet undersøgelse

På grundlag af ovenstående og de forelagte beviser konkluderer Kommissionen, at der ikke var andre grunde til, at de pågældende eksportører ikke blev undersøgt individuelt i forbindelse med den oprindelige undersøgelse end, at de ikke var rede til at samarbejde med Kommissionen.

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige en fremskyndet fornyet undersøgelse af begge eksportører, og indleder hermed en undersøgelse i overensstemmelse med artikel 20 i grundbeslutningen.

5. Frist

Interesserede parter skal, forudsat at de kan godtgøre, at de sandsynligvis vil blive berørt af resultaterne af undersøgelsen, fremsætte deres synspunkter skriftligt og indsende dokumentation til støtte herfor inden for en frist på 40 dage fra offentliggørelsen af denne meddelelse i De Europæiske Fællesskabers Tidende. Interesserede parter kan også anmode om at blive hørt af Kommissionen inden for samme frist, forudsat at de kan godtgøre, at der er særlige grunde til, at de bør høres.

Kommissionens adresse: Europa-Kommissionen Generaldirektoratet for Handel Att. kontorchef A. J. Stewart DM 5/77

Rue de la Loi/Wetstraat 200

B - 1049 Bruxelles/Brussel Fax (32-2) 295 65 05 Telex: COMEU B 21877

6. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de relevante frister eller lægger væsentlige hindringer i vejen for undersøgelsen, kan der i henhold til artikel 28 i grundbeslutningen træffes afgørelse, positiv eller negativ, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.